open-index/open-wikipedia-markdown huggingface dataset:
Cheick Mouctary Diarra

**Cheick Mouctary Diarra** (8. kesäkuuta 1939 Ségou – 1. huhtikuuta 2019 Bamako) oli malilainen journalisti, poliitikko ja diplomaatti.

Diarra kävi keskikoulun Bamakossa ja Conakryssa . Hän opiskeli journalismia Dakarin yliopistossa vuosina 1965–1968 ja suoritti tutkintonsa loppuun Strasbourgin yliopistossa vuosina 1968–1969. Diarra työskenteli sanomalehti *[[L’Essor]]in* päätoimittajana vuosina 1970–1977 ja toimi samaan aikaan myös Malin tiedotustoimiston Animin varajohtajana. Hän työskenteli Malin lehdistö- ja tiedotustoimisto Amapin ensimmäisenä johtajana vuosina 1977–1990 ja tiedotusministeriön neuvonantajana vuosina 1990–1991. Diarra johti myös Malin toimittajaliittoa ja toimi Afrikan toimittajaliiton pääsihteerinä.

Diarra oli presidentti Moussa Traorén aikana maan alla toimineen marxilaisen Malin työn puolueen PMT:n aktivisti. Hän toimitti puolueen lehteä ja työskenteli vuodesta 1989 lähtien ensimmäisessä riippumattomassa sanomalehdessä *[[Les Échos (malilainen lehti)|Les Échosissa]]*. PMT pyrki tuhoamaan Traorén järjestelmän sisältä päin, ja tässä tarkoituksessa Diarra toimi myös hallitsevan Malin kansan demokraattisen liiton perustavan kokouksen pääesittelijänä vuonna 1979.

Diarra oli mukana perustamassa demokratialiike Ademaa lokakuussa 1990 ja sen pohjalta syntynyttä Adema-PASJ -puoluetta toukokuussa 1991. Hän osallistui Alpha Oumar Konarén vaalikampanjaan vuonna 1992 ja työskenteli sen jälkeen presidentin tiedottajana. Vuodesta 1995 aina eläkkeelle jäämiseen saakka vuonna 1997 Diarra toimi Malin Dakarin suurlähettiläänä. Vuonna 2013 hän työskenteli YK:n Malin-erityislähettilään neuvonantajana ja vuosina 2014–2018 Malin suurlähettiläänä Pariisissa.

## Lähteet
Neighbours from Hell

**Neighbours from Hell** on pelitalo JoWooD Productionsin vuonna 2003 Windows-käyttöjärjestelmälle julkaisema pulmapeli. Peli on sittemmin julkaistu mm. GameCubelle ja Xboxille vuonna 2005. Peli sai myös iOS ja Android-versiot vuonna 2017. 

Vuonna 2020 julkaistiin pelin päivitetty versio *Neighbours Back from Hell*, joka sisältää lisäksi kaksi alkuperäistä peliä. Päivitetty versio sisältää mm. uusia kepposia, pelimekaniikkoja, musiikkia, sekä uudistetun menun ja HUDin. 

Pelille on julkaistu jatko-osa, Neighbours from Hell 2: On Vacation.

## Pelaaminen
Pelissä pelaajalle annetaan tietty määrä kepposia, jotka tämän täytyy tehdä naapurilleen tavoitteenaan suuttuttaa tämä perinpohjaisesti. Mitä enemmän jekkuja pelaaja tekee samanaikaisesti, sitä paremmat pisteet tämä saa suoritettuaan tason. Tasot vaikeutuvat joka kerta, jolloin taloon ilmestyy lisää kerroksia, vihollisia ja apuvälineitä. 

Pelissä on vakiona tiettyjä kepposia, jotka löytyvät lähes jokaisesta kentästä. Näitä ovat mm. kananmuna mikroaaltouunissa, saippua kylpyhuoneen lattialla, marmorikuulat sekä tussikynä, jolla voi sotkea muotokuvan.

Pelaajan tulee toisinaan tehdä kepponen samanaikaisesti, kun naapuri on hetkellisesti toisaalla, mutta palaamassa paikkaan jossa jekun on määrä tapahtua. 

Peli on kuvattu sivustapäin, ja pelaaja voi siirtää kuvakulmaansa minne tahansa talossa. Pelaaja voi kävellä tai hiipiä eteenpäin talossa. Hiipiminen estää nukkuvan eläimen tai naapurin heräämisen. Muutamassa huoneessa on piiloutumispaikka vihollisilta, kuten vaatekaappi ja sänky. Pelaaja näkee näytöllään mm. käytettävissä olevat tavaransa, naapurinsa seuraavat aikeet sekä ajan, jonka päättyessä pelaaja häviää tason. 

## Juoni
Mies nimeltä Woody saa tarpeekseen naapurirauhaa rikkovasta herra Rottweileristä, ja osallistuu sitcomin kaltaiseen TV-ohjelmaan jossa tämän täytyy keppostella naapurinsa kustannuksella jäämättä kiinni. 

## Vastaanotto
Legendary Pictures

**Legendary Pictures** (toiminimi **Legendary Entertainment** tai lyhyesti **Legendary**) on Thomas Tullin vuonna 2000 perustama elokuvien ja televisio-ohjelmien tuotantoyhtiö.

Yhtiön tunnetuimpiin elokuviin kuuluvat muun muassa Christopher Nolanin ''Yö ritari'' -trilogia, *[[300 (elokuva)|300]]*, *[[Kauhea kankkunen (elokuva)|Kauhea kankkunen]]* -elokuvat, *[[Inception]]*, *[[Man of Steel]]*, *[[Pacific Rim – Hyökkäys Maahan|Pacific Rim]]*  -elokuvat, MonsterVersen elokuvat, *[[Interstellar]]*, *[[Straight Outta Compton (elokuva)|Straight Outta Compton]]*, *[[BlacKkKlansman]]* ja *[[Pokémon Detective Pikachu]]*.

## Aiheesta muualla
* Legendary Pictures
*
Capilloventer

**Capilloventer** on harvasukasmatoihin kuuluva nivelmatojen suku. Se on heimonsa **Capilloventridae** ja lahkonsa **Capilloventrida** ainoa suku. Suvun ominainen piirre on se, että pitkiä hiussukasia on myös madon vatsapuolella. *Capilloventer* sisältää vain viisi lajia, joista yksi elää Brasilian merissä, yksi Antarktiksen merissä ja kolme Australian makeissa vesissä. Suvun elintavat ovat huonosti tutkitut, mutta tiedetään, että ne lisääntyvät hermafrodiittisesti.

## Lajit
Sukuun kuuluu viisi lajia:

* *[[Capilloventer acheronensis]]*
* *[[Capilloventer antarcticus]]*
* *[[Capilloventer atlanticus]]*
* *[[Capilloventer australis]]*
* *[[Capilloventer longicapitus]]*

## Lähteet
Roman Griffin Davis

**Roman Griffin Davis** (s. 5. maaliskuuta 2007 Lontoo, Englanti, Britannia) on brittiläinen lapsinäyttelijä. Hän on näytellyt muun muassa Jojo Betzlerin roolissa vuoden 2019 elokuvassa *[[Jojo Rabbit]]*.

## Ura
Roman Griffin Davis alkoi hakea rooleja yhdeksänvuotiaana. Päärooli 11-vuotiaana elokuvassa *Jojo Rabbit* oli hänen ensimmäinen ammattimainen työnsä näyttelijänä. Griffin Davis on kertonut alun perin hakeneensa roolia elokuvasta *[[Le Mans 66 – täydellä teholla]]*, mutta äitinsä tuttujen ehdotuksesta hän kiinnostui myös elokuvasta *Jojo Rabbit*. Pääroolista hän oli parhaan miespääosan Gloden Globe -ehdokkaana musikaali- tai komediaelokuvassa.

## Yksityiselämä
Griffin Davisin perheeseen kuuluvat elokuvaajana työskentelevä isä Ben Davis, kirjoittaja-ohjaajana toimiva äiti Camille Griffin sekä kaksosveljet Gilby Griffin Davis ja Hardy Griffin Davis. Roman Griffin Davis on kertonut ryhtyneensä kasvissyöjäksi nähtyään elokuvan *Okja*. Griffin Davis on läheinen ystävä *Jojo Rabbit* -elokuvassa näytelleen Archie Yatesin kanssa. Vapaa-aikanaan Griffin Davis harrastaa *[[Fortnite]]n* pelaamista. 

## Filmografia

## Lähteet

## Aiheesta muualla
*
It Won’t Be Soon Before Long

**It Won’t Be Soon Before Long** on yhdysvaltalaisen popyhtye Maroon 5:n toinen studioalbumi, joka julkaistiin toukokuussa 2007. Albumi ylsi kotimaassaan Yhdysvaltain Billboard 200-listan kärkisijalle ja oli listalla 73 viikkoa. Albumi oli listaykkönen myös Britanniassa. Albumilta julkaistiin singlenä kappaleet ”Makes Me Wonder”, ”Wake Up Call”, ”Won’t Go Home Without You”, ”If I Never See Your Face Again” ja ”Goodnight Goodnight”.

## Kappaleet

## Kokoonpano ja henkilöstö
### Yhtye
* Adam Levine – laulu, taustalaulu, kitara, rummut (kappale 11)
* Jesse Carmichael – koskettimet, slide-kitara (kappale 11), taustalaulu
* Mickey Madden – basso (kaikki kappaleet paitsi 11)
* James Valentine – soolo- ja rytmikitara, taustalaulu
* Matt Flynn – rummut (kaikki kappaleet paitsi 11), lyömäsoittimet

### Lisämuusikot ja tuotanto
* Ryan Dusick – musikaalinen ohjaus
* David Campbell – jouset, puhallinsoittimet (kappale 12)
* Mike Elizondo – basso ja piano (kappale 11), kitara (kappale 5), koskettimet (kappaleet 1, 6 ja 9)
* Lenny Castro – lyömäsoittimet (kappaleet 1, 2 ja 10)
* Bill Reichenbach – puhallinsoittimet (kappale 10)
* Daniel Higgins – puhallinsoittimet (kappale 10)
* Gary Grant – puhallinsoittimet (kappale 10)
* Jerry Hey – puhallinsoittimet (kappale 10)
* Rashida Jones – taustalaulu (kappale 10)
* Adam MacDougall – koskettimet (kappale 7)
* Matt Teal – koskettimet (kappale 4)
* Mark Endert – koskettimet (kappaleet 1, 2 ja 4), miksaus (kappaleet 1, 2 ja 4), äänitekniikka (kappaleet 1, 2 ja 4), rumpukone (kappaleet 1, 2 ja 4)
* Mary J. Blige – laulu
* Rihanna – laulu

## Listasijoitukset ja palkinnot

### Viikottaiset listasijoitukset

### Sertifikaatiot

## Lähteet
Kiko Seike

**Kiko Seike** (; s. 8. elokuuta 1996 Tokio) on japanilainen jalkapalloilija. Hän edustaa kotimaassaan Urawa Redsiä.

## Maajoukkueura
Seike debytoi Japanin maajoukkueessa joulukuussa 2019. Hän on ennen vuoden 2023 MM-kilpailuja pelannut yhdeksän maaottelua ja tehnyt niissä kolme maalia.

## Lähteet

## Aiheesta muualla
*Soccerway
Akari Kurishima

**Akari Kurishima** (; s. 14. syyskuuta 1994) on japanilainen jalkapalloilija.

## Jalkapallomaajoukkue
Kurishima debytoi Japanin maajoukkueessa joulukuussa 2019.

## Lähteet

## Aiheesta muualla
*Soccerway
*Japan Football Association
Honoka Hayashi

**Honoka Hayashi** (; s. 19. toukokuuta 1998 Kioto) on japanilainen jalkapalloilija, pelipaikaltaan keskikenttäpelaaja. Hän edustaa Englannin Superliigassa pelaavaa West Ham Unitedia ja on pelannut myös ruotsalaisseura AIK:ssa.

## Maajoukkueura
Hayashi debytoi Japanin maajoukkueessa joulukuussa 2019. Hän on ennen vuoden 2023 MM-kilpailujen alkua pelannut 23 maaottelua tekemättä maaleja.

## Lähteet

## Aiheesta muualla
* Soccerway
Hagi

**Hagi** () on Japanin kaupunki Honshūn saarella Chūgokun alueella Yamaguchin prefektuurissa. Se sijaitsee Japaninmeren rannikolla prefektuurin pohjoisosassa ja rajautuu idässä Shimanen prefektuuriin. Pääosa kaupungin alueesta on metsäistä vuoristoa; sen keskusta on rakentunut Abujoen suiston pienikokoiselle tasankoalueelle. Kaupunkiin kuuluvat lähellä rannikkoa sijaitseva kuuden tuliperäisen saaren ryhmä ja kauempana, noin 40 kilometrin päässä rannikosta sijaitseva Mishiman saari. Neljä saarista on asuttuja. Hagissa on 46&nbsp;521 asukasta (marraskuussa 2019) ja sen pinta-ala on 698,31 neliökilometriä.

1600-luvun alussa Mōri-klaanin daimio Mōri Terumoto perusti Hagiin linnan, minkä jälkeen se kehittyi linnanaluskaupunkina sekä Nagaton ja Suōn provinssien pääkaupunkina. Edo-kauden lopulla siellä oli jo yli 30&nbsp;000 asukasta. Kaupungista oli kotoisin huomattavan monta *[[bakumatsu]]n* ja Meiji-restauraation ajan merkkihenkilöä, kuten Yoshida Shōin, Itō Hirobumi, Kido Takayoshi ja Takasugi Shinsaku. Monet heidän entisistä asuintaloistaan ovat säilyneet. Sen jälkeen kun alueen pääkaupunki siirrettiin Yamaguchiin vuonna 1863, Hagi on vähitellen taantunut: kaupunkiin ei ole juuri syntynyt teollisuutta eikä sen väkiluku ole kasvanut. Kaupunkioikeudet Japanin nykyisen kunnallishallinnon puitteissa Hagille myönnettiin vuonna 1932. Se on laajentunut suurten kuntaliitosten myötä vuonna 1955 ja viimeksi vuonna 2005, kun siihen liitettiin kaksi ympäristön maaseutukaupunkia (Susa ja Tamagawa) ja neljä kyläkuntaa (Asahi, Fukue, Kawakami ja Mutsumi).

Tärkeitä elinkeinoja ovat turismi, kalastus ja kalatuotteiden valmistus sekä Hagi-keramiikan tuotanto. Maa- ja metsätaloudella on suhteellisen suuri painoarvo. Aiemmin Hagi on tunnettu etenkin *natsumikan*-mandariinien (*[[Citrus natsudaidai]]*) viljelystä. Kaupungissa on lukuisia historiallisia nähtävyyksiä, kuten poikkeuksellisen hyvin säilynyt Hagin vanhakaupunki samurai- ja kauppiastaloineen, Hagin linnan rauniot, Shōkan kyläkoulu ja Meirinkan-koulu sekä Tōkō-jin temppeli. Vuonna 2015 osa kaupungin historiallisista muistomerkeistä lisättiin Unescon maailmanperintöluetteloon osana kohdetta ”Meiji-kauden Japanin teollisen vallankumouksen sijaintipaikat: rauta ja teräs, laivanrakennus ja kivihiili”. Hagi tunnetaan myös kauniista luonnonalueistaan, joista osa kuuluu Kitanagaton rannikon puolikansallispuistoon. Kaupunkia palvelee JR Nishi-Nihonin San’in-päälinja.

## Kuvia

Tiedosto:Hagi Castle Town Aerial photograph.1976.jpg|Hagin keskusta ilmakuvassa vuonna 1976
Tiedosto:Moat of Hagi Castle and Mount Shizukiyama 2.jpg|Hagin linnan vallihautaa, Shizukivuori
Tiedosto:Former Meirinkan School 20170504-1.jpg|Historiallinen koulu Meirinkan
Tiedosto:Torii of Shoin Shrine from inner side.jpg|Shōin-jinjan torii-portti


## Lähteet

## Aiheesta muualla

* Kaupungin internetsivut
Yūki Sōma

**Yūki Sōma** (; s. 25. helmikuuta 1997 Tokio) on japanilainen jalkapalloilija, pelipaikaltaan laitahyökkääjä.

Sōma on edustanut J1 Leaguessa Nagoya Grampusta vuodesta 2018. Syksyllä 2019 hän pelasi lainalla Kashima Antlersissa. Hän on pelannut 128 liigaottelua ja tehnyt niissä yhdeksän maalia.

Sōma debytoi Japanin maajoukkueessa joulukuussa 2019 Itä-Aasian mestaruuskilpailuissa. Heinäkuussa 2022 hän teki samassa turnauksessa kolme maalia, kaksi Hongkongia ja yhden Etelä-Koreaa vastaan. Hän teki neljännen maajoukkuemaalinsa marraskuussa 2022 ystävyysottelussa Kanadaa vastaan. Hän on ennen vuoden 2022 MM-kilpailuja pelannut kahdeksan A-maaottelua. Vuodelle 2021 siirretyissä Tokion olympialaisissa Sōma pelasi kuusi ottelua Japanin neljänneksi sijoittuneessa joukkueessa.

## Lähteet

## Aiheesta muualla
*Soccerway
Monte Baldo

**Monte Baldo** on vuorijono Alpeilla Veronan ja Trenton maakunnissa. Vuoristossa sijaitsee myös Gardajärvi.

Monte Baldo ulottuu noin 40 kilometrin matkalle Gardajärven itärantaa pitkin. Se näyttää nousevan suoraan järvestä, ja sen huiput kohoavat 2 218 metrin korkeuteen Cima Valdrittassa.

Keskiajalla Monte Baldo tunnettiin nimellä "Mons Baldus", ja raja Venetsian tasavallan ja Pyhän saksalais-roomalaisen keisarikunnan välillä kulki sitä pitkin.

## Lähteet
Luettelo Ahvenanmaan joulupostimerkeistä

Tämä on luettelo **[[Ahvenanmaan posti]]n julkaisemista joulupostimerkeistä**. Ensimmäiset Ahvenanmaan postin joulupostimerkit ilmestyivät vuonna 2004. 

## Joulupostimerkit 2004–2024

## Lähteet
*Aaland – Postage stamps (1984–2019) StampWorld
### Viitteet

## Katso myös
*Luettelo suomalaisista joulupostimerkeistä
Daiki Hashioka

**Daiki Hashioka** (; s. 17. toukokuuta 1999 Saitama) on japanilainen jalkapalloilija, pelipaikaltaan oikea laitapuolustaja. Hän edustaa Tšekin jalkapalloliigassa pelaavaa Slavia Prahaa ja kuuluu myös Japanin maajoukkueeseen.

## Seurajoukkueura
Hashioka on Urawa Red Diamondsin kasvatti. Hän debytoi seuran edustusjoukkueessa 30. elokuuta 2017 Japanin liigacupin ottelussa Cerezo Osakaa vastaan. Hashioka vakiinnutti paikkansa Urawa Redsin avauskokoonpanossa kaudella 2018 ja voitti samana vuonna myös Japanin cupin. 

Kauden 2018–2019 AFC Champions Leaguessa Hashioka pelasi kahdeksan ottelua, joissa hän teki kaksi maalia ja antoi yhden maalisyötön. Urawa Reds eteni kilpailussa loppuotteluun asti, jonka se hävisi saudiarabialaiselle Al-Hilalille. Hashioka pelasi kaksiosaisessa loppuottelussa täydet minuutit. Hashioka pelasi Urawa Redsissä vuosina 2017–2021 kaikki kilpailut mukaan lukien yhteensä 96 ottelua, joissa hän teki kuusi maalia ja antoi seitsemän maalisyöttöä.

Hashioka siirtyi helmikuussa 2021 lainasopimuksella belgialaiseen Sint-Truideniin, ja tammikuussa 2022 hän siirtyi seuraan pysyvästi. Hashioka pelasi Belgian pääsarjassa vuosina 2021–2024 86 ottelua, joissa hän teki kaksi maalia ja antoi 13 maalisyöttöä.

Tammikuussa 2024 Hashioka siirtyi Sint-Truidenista englantilaisseura Luton Towniin. Hashioka pelasi kevätkaudella 2024 Lutonissa kymmenen valioliigaottelua, joista kuusi avauskokoonpanossa. Luton putosi kauden päätteeksi Valioliigasta. Seuraavalla kaudella hän pelasi mestaruussarjassa 17 ottelua. Hän siirtyi Tšekin jalkapalloliigassa pelaavaan Slavia Prahaan kesällä 2025.

## Maajoukkueura
Hashioka debytoi Japanin A-maajoukkueessa joulukuussa 2019. Hän on pelannut syyskuun 5. päivään 2025 mennessä yksitoista maaottelua, joista neljä avauskokoonpanossa. Otteluista neljä on kuulunut MM-karsintaan.

Vuonna 2021 pidetyissä Tokion olympialaisissa Hashioka tuli vaihdosta kentälle alkulohko-ottelussa Ranskaa vastaan ja tappiollisessa välieräottelussa Espanjaa vastaan. Puolivälieräottelussa Uutta-Seelantia vastaan hän pelasi täydet minuutit.

## Lähteet

## Aiheesta muualla
*Soccerway
Hikari (Yamaguchi)

**Hikari** () on Japanin kaupunki Honshūn saarella Chūgokun alueella Yamaguchin prefektuurissa. Se sijaitsee Seton sisämeren Suōnmeren rannikolla prefektuurin kaakkoisosassa Shūnanin teollisuusvyöhykkeellä. Kaupungin keskusta on rakentunut Shimatajoen suulle. Hikariin kuuluu myös Ushijiman saari Seton sisämeressä kaupungin eteläpuolella. Hikarissa on 50&nbsp;925 asukasta (marraskuussa 2019) ja sen pinta-ala on 92,13 neliökilometriä.

Hikari alkoi kehittyä voimakkaasti, kun Shimatajoen suulle perustettiin vuonna 1940 keisarillisen Japanin laivaston ammustehdas. Kaupunkioikeudet Hikarille myönnettiin pian sen jälkeen toisen maailmansodan keskellä vuonna 1943, kun silloiseen Hikarin maaseutukaupunkiin liitettiin Murozumin maaseutukaupunki. Murozumi kehittyi historiallisesti satamakaupunkina hyvän luonnonsatamansa ansiosta. Hikarissa oli tuolloin jopa 70&nbsp;000 asukasta, mutta sodan viimeisinä päivinä pommitukset tuhosivat kaupungin täysin. Sodan jälkeen entisen ammustehtaan alueelle sijoittui kuitenkin lääke- ja terästeollisuutta. Kaupunkiin kuuluvilla maaseutualueilla tuotetaan esimerkiksi riisiä ja hedelmiä. Vuonna 2004 Hikariin yhdistettiin Yamaton maaseutukaupunki Kumagen piirikunnasta.

Hikarin nähtävyyksiin kuuluvat Nijigahaman ja Murozumin rannikon hiekkarannat. Osa kaupungin alueesta kuuluu Seton sisämeren kansallispuistoon. Kaupungin itärajalla kohoaa Iwakivuori, jossa sijaitsevat Iwakin muinaislinnan jäänteet (*[[kōgoishi]]*) ja Iwaki-jinjan pyhäkkö, jonka päähalli on rakennettu vuonna 1469. Se on otetty yhdeksi Japanin tärkeän kulttuuriomaisuuden kohteista. Kaupunkia palvelee JR Nishi-Nihonin San’yō-päälinja.

## Kuvia

Tiedosto:Iwaki-jinja, shaden.JPG|Iwaki-jinja
Tiedosto:Iwaki-san Kogoishi, higashi-suimon.JPG|Iwakin muinaislinnan jäänteitä
Tiedosto:JRW Hikari Station 20170502.jpg|Hikarin rautatieasema


## Lähteet

## Aiheesta muualla

* Kaupungin internetsivut
Hikari

**Hikari** (japania, ’valo’) voi tarkoittaa:

## Paikkoja
* Hikari, Japanin Yamaguchin prefektuurin kaupunki
* Hikari, Japanin Chiban prefektuurin entinen maaseutukaupunki

## Henkilöitä
* Hikari Mitsushima (s. 1985), japanilainen laulaja ja näyttelijä
* Hikari Nakade (s. 1988), japanilainen jalkapalloilija
* Hikari Ōe (s. 1963), japanilainen säveltäjä
* Hikari Takagi (s. 1993), japanilainen jalkapalloilija

### Kuvitteellisia henkilöitä
* Hikari Yagami, televisiosarjassa *[[Digimon]]*

## Muita
* *[[Hikari (juna)|Hikari]]*, Japanin Tōkaidō Shinkansen -suurnopeusjunalinjan junavuoro
* 5564 Hikari, päävyöhykkeen asteroidi.
Ao Tanaka

**Ao Tanaka** (; s. 10. syyskuuta 1998 Kawasaki, Kanagawa) on japanilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Leeds Unitedia.

Tanaka siirtyi kotimaansa Kawasaki Frontalesta kesällä 2021 Saksan 2. Bundesliigassa pelaavaan Fortuna Düsseldorfiin, jossa hän pelasi ensimmäisen kauden lainasopimuksella. Elokuussa 2024 hän siirtyi Düsseldorfista nelivuotisella sopimuksella englantilaiseen Leeds Unitediin. Kaudella 2024–2025 hän pelasi Mestaruussarjassa 43 ottelua ja teki niissä viisi maalia, kun Leeds voitti Mestaruussarjan ja nousi takaisin Valioliigaan. Leeds Unitedin pelaajat äänestivät hänet joukkueen kauden parhaaksi pelaajaksi ja hänet valittiin myös Mestaruussarjan kauden tähdistöjoukkueeseen.

Tanaka debytoi Japanin maajoukkueessa joulukuussa 2019. Hän on pelannut elokuun 22. päivään 2025 mennessä 32 A-maaottelua, joissa hän on ollut 22 kertaa avauskokoonpanossa, ja tehnyt niissä kahdeksan maalia. Kesällä 2021 pelatuissa Tokion olympialaisissa, joissa Japani sijoittui neljänneksi, pelasi Tanaka avauskokoonpanossa joukkueensa kaikki kuusi ottelua. MM-kilpailuissa 2022 hän pelasi avauskokoonpanossa voitokkaissa alkulohko-otteluissa Saksaa ja Espanjaa vastaan, joista jälkimmäisessä hän teki Japanin 2–1-voittomaalin. Tappiollisessa neljännesvälieräottelussa Kroatiaa vastaan hän tuli vaihdosta kentälle Hidemasa Moritan tilalle ottelun jatkoajalla.

## Lähteet

## Aiheesta muualla
*Soccerway
Teruhito Nakagawa

**Teruhito Nakagawa** (; s. 27. heinäkuuta 1992 Kanagawa) on japanilainen jalkapalloilija.

## Jalkapallomaajoukkue
Nakagawa debytoi Japanin maajoukkueessa joulukuussa 2019.

## Lähteet

## Aiheesta muualla
*Soccerway
Jhunjhunu

**Jhunjhunu** () on Intian Rajasthanin osavaltiossa sijaitseva noin 120&nbsp;000 asukkaan kaupunki, joka toimii samannimisen piirikunnan hallinnollisena keskuksena. Kaupungissa sijaitsee 900-luvulla rakennettu jainalaistemppeli. Kyseenalaisempi nähtävyys on Rani Satin temppeli, joka on omistettu itsensä polttaneelle leskelle, joka suoritti sati-rituaalin väitetysti 1300-luvulla. Vuoden 1987 lopulla temppeli joutui kiistankohteeksi, kun Rajasthanin korkein oikeus yritti kieltää satin ylistämisen. 

Vuoden 2011 väestönlaskennan mukaan kaupungin väestöstä noin 55 prosenttia oli hindulaisia. Muslimit muodostivat toiseksi suurimman uskonnollisen ryhmän 44 prosentilla. Lukutaitoisten osuus väestöstä oli lähes 74&nbsp;%.

## Lähteet

## Aiheesta muualla
European Open Karate Championships (naiset)

**European Open Karate Championships** on vuosittain käytävä Kyokushinin naisten Euroopan-mestaruuskilpailut. Sitä on järjestetty vuodesta 2002 lähtien ja se käydään avoimessa painoluokassa. Turnaus on järjestetty useimmiten loppuvuodesta marras-joulukuussa. Historian menestynein ottelija on ollut Agnieszka Sypień, joka on turnauksen viisinkertainen mestari.

## Tulokset

## Mitalitaulukko

## Menestyneimmät ottelijat

## Lähteet
Aleksandra Matysiak

**Aleksandra Matysiak** (s. 1995 Grodzisk Wielkopolski) on puolalainen karateka. Hän on Kyokushinin kaksinkertainen Euroopan-mestari ja saavuttanut myös MM-hopeaa 2017.

## Kilpaura
Matysiak siirtyi aikuisten tasolle 2013 ja saavutti menestystä heti seuraavana vuonna voitettuaan Puolan mestaruuskisoissa pronssia. Hän kilpaili vielä 2015 pääosin pienissä Euroopan turnauksissa, joista hän voitti Espanjan Openin ja Saksan Openin.

2016 Matysiak saavutti menestystä myös isommissa turnauksissa. Hän voitti toukokuussa Madena Bozianua vastaan keskisarjan EM-pronssia ja myöhemmin Itä-Makroalueen kisoissa pronssia. Marraskuussa hän sijoittui kuudenneksi EM-kisojen avoimessasarjassa. Kotimaassaan Matysiak saavutti Puolan mestaruuden ja Puolan Cupin mestaruuden. Heinäkuussa hän otteli Age of Cage 8 -vapaaottelutapahtumassa Saksassa Milena Kovalevaa vastaan. Ottelu käytiin Kyokushinin säännöillä vapaaottelukehässä. Matysiak voitti kamppailun tuomariäänin.

2017 Matysiak onnistui voittamaan Itä-Makroalueen mestaruuden, kun taas kotimaassaan hän saavutti Puolan Cupissa hopeaa. Huhtikuussa Matysik saavutti Tokion EM-kisoissa hopeaa hävittyään loppuottelussa 8-kertaiselle maailmanmestarille Anastasija Hripunovalle.

### Euroopan mestaruus (2018)
Matysiak saavutti ensimmäisen Euroopan-mestaruutensa toukokuussa 2018 voitettuaan keskisarjan loppuottelussa moninkertaisen maailmanmestarin Anastasija Hripunovan. Marraskuussa Matysiak sijoittui seitsemänneksi EM-kisojen avoimessasarjassa. Hän voitti myös toisen kerran Itä-Makroalueen mestaruuden kumitessa.

Matysiak saavutti kaksi EM-pronssia vuonna 2018. Aluksi toukokuussa hän voitti keskisarjan mitalikamppailussa Milena Kovalevan ja joulukuussa hän saavutti EM-pronssia avoimessasarjassa. Matysik voitti vielä uransa kolmannen kerran Itä-Makroalueen mestaruuden.

### Toinen Euroopan mestaruus (2022)
Matysiak saavutti huhtikuussa 2022 Mazovia Cupin mestaruuden. Hän voitti loppuottelussa Aneta Łobożewiczin. Toukokuussa Matysiak puolestaan voitti Puolan Openin. Seuraavaksi hän saavutti uransa toisen Euroopan mestaruuden kesäkuussa 2022, kun hän voitti loppuottelussa Nikolett Tothin. Matysiak voitti avauskierroksella Greta Szalain.

Huhtikuussa 2023 Matysiak saavutti Puolan Openissa kaksi pronssia. Joulukuussa hän oli mukana Euroopan Openissa, jossa Matysiak eteni pronssiotteluun saakka. Hän kuitenkin hävisi mitalikamppailun Anna Cheremiskinalle.

Lokakuussa 2024 Matysiak saavutti Euroopan Openissa pronssia. Hän voitti avoimen painoluokan avauskierroksella Vlada Mishchenkon ja toisella kierroksella Matylda Bieńin. Välierissä Matysiak hävisi Jázmin Halászille ja eteni pronssiotteluun. Hän voitti mitalikamppailun Marta Kubasia vastaan.

## Lähteet
Franz-Josef Selig

**Franz-Josef Selig** (s. 11. heinäkuuta 1962 Mayen) on saksalainen ooppera- ja konserttilaulaja, äänialaltaan basso. Hän suosi varhain muiden muassa Wolfgang Amadeus Mozartin ja Ludwig van Beethovenin rooleja, mutta on uransa edetessä keskittynyt kasvavissa määrin Richard Wagnerin roolien tulkintaan.
 
Selig suunnitteli alun perin uraa kirkkomuusikkona ja meni tätä tavoitetta silmällä pitäen Kölnin musiikki- ja tanssikorkeakouluun. Valmistuttuaan hän aloitti samassa opinahjossa lauluopinnot Claudio Nicolain johdolla. Hän edistyi nopeasti, konsertoi opiskeluaikanaan ja oli yhä opiskelijana saadessaan vuonna 1989 kiinnityksen Essenin Aalto-Theateriin. Siellä hän työskenteli vuoteen 1995. Hän teki vierailevia esiintymisiä muiden muassa Wienin valtionoopperassa, La Scalassa ja Metropolitan-oopperassa. Lähdettyään Aalto-Theaterista hän omistautui vapaan esiintyjän uralle.

Vuonna 2012 Selig esiintyi ensimmäisen kerran Bayreuthin musiikkijuhlilla Dalandin roolissa *[[Lentävä hollantilainen (ooppera)|Lentävässä hollantilaisessa]]*. Pian hän otti ohjelmistoonsa siellä myös Hundingin roolin *[[Valkyyria]]ssa*. 

Oopperan ulkopuolella Selig on muun muassa esiintynyt resitaaleissa pianisti Gerold Huberin kanssa. Hän julkaisi vuonna 2004 Markus Schäferin, Christian Elsnerin ja Michael Vollen kanssa *Liedertafel*-albumin Liedertafel-ohjelmistosta. Seligin levyttämiin teoksiin kuuluvat myös *[[Kruunajaismessu]]* (Mozart), *[[Matteus-passio]]* (Bach), *[[Johannes-passio]]* (Bach) ja Sarastron roolissa *[[Taikahuilu]]* (Mozart).

## Lähteet
Kuppi kummaa

**Kuppi kummaa** on kuvanveistäjä Antti Immosen veistos Helsingin Vuosaaren Kahvipavunkujan ja Kahvikadun risteyksessä olevalla aukiolla. Teoksen pituus on 12,6, leveys 3,4 ja korkeus 3,6 metriä. Se koostuu neljästä osasta. Materiaaleina ovat ruostumaton ja corten-teräs, sekä pronssi. 

Vuosaari on eräs esikaupunkialue, jossa Helsingin kaupunginkanslia, kaupunkiympäristön toimiala ja Helsingin taidemuseo HAM ovat tehneet yhteistyötä. *Kuppi kummaa* on suurimmaksi osaksi kustannettu HAM:in julkisen taiteen määrärahalla. Teos paljastettiin 30.10.2019.

Taideteos kuvastaa alueen historiaa. Se sijaitsee Vuosaaren Kahvikorttelissa, joka koostuu kuudesta kerrostalosta. Tavoitteena on, että sen myötä Vuosaaren ilme muuttuu lähemmäksi kaupunkimaista yleiskuvaa ja tunnelmaa. Vuosaaren Aurinkolahdessa toimi vuodesta 1967 alkaen Pauligin kahvipaahtimo ja yrityksen vuonna 2009 valmistunut uusi kahvipaahtimo sijaitsee Vuosaaren sataman lähellä.

Antti Immosen mukaan *Kuppi kummaa* -teoksen lähtöajatuksena on ollut keskustelu ihmisten kohdatessa kahvipöydässä. Keskustelun sisällöt voivat olla mitä vain, vaikka tilanne on jo muodostunut lähes seremonialliseksi. Teos kuvastaa yhtä aikaa välitöntä hetkeä ja sitä edeltänyttä monivaiheista prosessia. 

Yksi teoksen osista, suuri paahtomalja on peräisin Paulig Oy:n paahtimosta. Näin *Kuppi kummaa* kertoo myös kahvin synnystä. Antti Immosen mukaan ”Teoksen voi nähdä kuvana biologisesta ja teollisesta tapahtumasarjasta, joka johtaa kahviviljelmällä olevasta puusta monien vaiheiden kautta tilanteeseen, jossa kahvihetki toimii näyttämönä ihmisten kohtaamiselle ja keskustelutilanteelle. Kahvittelusta ei ehkä voi sanoa muodostuneen ’länsimaista kahviseremoniaa’, mutta jonkinlaista kaavamaisuutta ja rakenteita siitä on löydettävissä.” 

"Toivon teoksen välittävän jotain tästä yhtäaikaisesta rakenteellisuudesta ja kuplivaan keskusteluun sisältyvästä vapaudesta, leikillisyydestä ja rentoudesta”, sanoo Antti Immonen. 

Antti Immonen suosii taiteessaan leikkimielistä kokeilua ja variointia ja antaa tilaa sattumalle. Valmis veistos on usein pysäytyskuva jatkuvasta kokeilevasta purkamis- ja kokoamisleikistä. Immonen on tehnyt julkisia taideteoksia esimerkiksi Kuopion yliopistollisen sairaalan päivystykseen ja Kuopion lentoaseman kiertoliittymään, sekä Helsingin Vanhankaupungin Metropolia-rakennukseen.

## Yksityiskohtia teoksesta

Tiedosto:Antti Immonen Kuppi kummaa 2019 yksityiskohta 1.JPG|Teoksen spiraalin muotoinen osa.
Tiedosto:Antti Immonen Kuppi kummaa 2019 yksityiskohta 2.JPG|Osa teoksesta.
Tiedosto:Antti Immonen Kuppi kummaa 2019 yksityiskohta 3.JPG|Teoksen keskellä on pronssiin valettu ja teräsrakenteinen osa.
Tiedosto:Antti Immonen Kuppu kummaa 2019 yksityiskohta 4.JPG|Teoksen osa, joka on Pauligin kahvipaahtimosta peräisin oleva paahtomalja. 
Tiedosto:Antti Immonen Kuppi kummaa 2019 yleiskuva luoteesta.JPG|Yleiskuva teoksesta ja ympäristöstä luoteesta kuvattuna.


## Lähteet
Ludivine Vedapodagom

**Ludivine Vedapodagom** (s. 1997 Réunion) on ranskalainen karateka. Hän on Kyokushinin kevytsarjan ja joukkuekatan Euroopan-mestari. Vedapodagom on myös Yhdysvaltain mestari.

Hänen isä Jean-Luc on myös EM-tason karateka.

## Varhaisvuodet
Vedapodagom syntyi Réunionissa, jossa hän alkoi harjoittelemaan Kyokushin karatea 3-vuotiaana ja kilpailemaan 5-vuotiaana. Ennen siirtymistään aikuisten tasolle Vedapodagom kilpaili kotimaassaan Ranskassa, Puolassa, Afrikassa ja Japanissa. Hän voitti muun muassa Lyon Openin yli 55-kiloisten sarjassa.

## Kilpaura
2016 huhtikuussa Vadapodagom voitti kevytsarjan pronssia Lyon Openissa.

2017 Vedapodagom osallisui ensimmäisen kerran EM-kisoihin. Hän jäi kumitessa mitalikamppailun ulkopuolelle, kun taas joukkuekatassa hän saavutti pronssia. Marraskuussa Vedapodagom voitti Britannian Openin, jossa hänet palkittiin myös parhaasta taisteluhengestä. Hän oli mukana myös marraskuussa Tokion MM-kisoissa, jossa Vedapodagomin turnaus päättyi alkukierroksella.

2018 hän osallistui useisiin isompiin turnauksiin. Tammikuussa Vedapodagom voitti Yhdysvaltainmestaruuden, jossa hänet palkittiin myös parhaasta ottelutekniikasta. Maaliskuussa Vedapodagom puolestaan voitti Espanjan Openin, jossa hänet palkittiin myös parhaasta taisteluhengestä. Toukokuussa Vedapodagom saavutti Euroopan mestaruuden kevytsarjassa voitettuaan loppuottelussa Leila Polákin. Kesäkuussa hän puolestaan sijoittui neljänneksi All American Openissa hävittyään pronssiottelun Mariela Zaratelle. Marraskuussa Vedapodagom saavutti hopeaa joukkuekatassa yhdessä Aurelie Apavoun, ja Jean-Luc Vedapodagomin kanssa

Kesäkuussa 2019 Vedapodagom saavutti All American Openissa hopeaa hävittyään kevytsarjan loppuottelussa Leila Polákille.

Tammikuussa 2020 Vedapodagom saavutti toisen Yhdysvaltain mestaruuden voitettuaan loppuottelussa Coraline Vedapodagomin.

Kesäkuussa 2022 Vedapodagom osallistui joukkuekataan yhdessä Jean-Luc Vedapodagomin ja Aurélie Apavoun kanssa. Kolmikko saavutti Euroopan mestaruuden. Sama kolmikko osallistui myös Euroopan Openiin marraskuussa, jossa he saavuttivat EM-hopeaa.

## Lähteet
Accepted

**Accepted** on vuonna 2006 ensi-iltansa saanut yhdysvaltalainen komediaelokuva, jonka on ohjannut Steve Pink. Pääosissa esiintyvät Justin Long, Jonah Hill, Columbus Short, Adam Herschman, Blake Lively, Anthony Heald ja Lewis Black.

## Juoni
Bartleby Gaines (es. Justin Long) ei pääse yhteenkään haluamaansa collegeen, joten hän päättää ystävineen perustaa oman instituution. He luovat collegelleen, South Harmon Institute of Technologylle, oman verkkosivuston, josta saa lähetettyä itselleen pääsykirjeen vain muutamalla klikkauksella. Bartleby ja hänen ystävänsä remontoivat vanhasta psykiatrisen sairaalan rakennuksesta collegelle tilat. Suunnitelma viettää kouluvuosi laiskotellen romuttuu, kun koulun oven taakse ilmestyy satoja opiskelijoita, jotka eivät olleet päässeet mihinkään muuhun collegeen sisään.

## Rooleissa

## Lähteet

## Aiheesta muualla
*
Rickenbacker 360

**Rickenbacker 360** on Rickenbackerin valmistama puoliakustinen sähkökitara ja osa Rickenbackerin 300-sarjaa. Se esiteltiin vuonna 1958 ja on Rickenbackerin tunnetuimpia malleja. Malli tuli yleiseksi brittiläisillä yhtyeillä 1960-luvun puolivälissä.

Kitaran 12-kielinen versio on Rickenbacker 360/12.

## Lähteet
Haluatko triviamestariksi?

**Haluatko triviamestariksi?** on tietokilpailija Magnus Malin kirjoittama tietokilpailukirja. Nemo julkaisi kirjan syyskuussa 2019. Kirja sisältää kysymyssarjoja eri aihealueista, listauksia ja tilastoja esimerkiksi suurimmista kaupungeista ja merkkihenkilöiden puolisoista sekä knoppitietoja. Se on viides Malin kirjoittama tietokilpailukirja.

Mali sai ajatuksen kirjan kirjoittamisesta, kun häneltä kysyttiin toistuvasti, miten tietovisoihin kannattaa harjoitella ja mitä opetella. Kirja esittelee tietovisoissa usein toistuvia aihealueita ja kysymyksiä, ja se on suunnattu tietokilpailijoiden lisäksi tietovisojen laatijoille.

## Lähteet
Patellogastropoda

**Patellogastropoda** on yksi kotiloiden kuudesta alaluokasta. Sitä on jo pitkään pidetty yhtenä nykyisten kotiloiden primitiivisimmistä ryhmistä, ja sitä pidettiin aiemmin osana kaksieteiskotiloita (Archaeogastropoda).

## Luokittelu
* Alaluokka: **Patellogastropoda**
** Yläheimo: Lottioidea
*** Heimo: Acmaeidae
*** Heimo: †Damilinidae
*** Heimo: Eoacmaeidae
*** Heimo: Lepetidae
*** Heimo: †Lepetopsidae
*** Heimo: Lottiidae
*** Heimo: Neolepetopsidae
*** Heimo: Pectinodontidae
** Yläheimo: Patelloidea
*** Heimo: Nacellidae
*** Heimo: Maljakotilot (Patellidae)

## Lähteet
Rudolf Schock

**Rudolf Schock** (4. syyskuuta 1915 Duisburg – 14. marraskuuta 1986) oli saksalainen tenori.

Schock opiskeli laulamista Kölnissä ja Hannoverissa. Hän teki ensiesiintymisensä näyttämöllä Braunschweigissa vuonna 1937, mutta asepalvelus keskeytti hänen uransa viideksi vuodeksi. Hän jatkoi uraansa oopperassa toisen maailmansodan jälkeen Berliinissä ja Hampurissa. Salzburger Festspielessä hän esiintyi ensimmäisen kerran vuonna 1948. Vuosina 1949–1950 hän esiintyi Covent Gardenissa, jossa hänen rooleihinsa kuuluivat Rodolfo (*[[La bohème]]*), Alfredo (*[[La traviata]]*), Tamino (*[[Taikahuilu]]*) ja Pinkerton (*[[Madama Butterfly]]*). Hän esiintyi samassa oopperatalossa myös Arthur Blissin oopperassa *[[The Olympians]]*.

Vuonna 1951 Schock liittyi Wienin valtionoopperan palvelukseen, ja seuraavana vuonna hän lauloi Edinburghin kansainvälisellä festivaalilla. Bayreuthin juhlilla hän esiintyi ensimmäisen kerran Walther von Stolzingin roolissa vuonna 1959. Hän oli jo tätä ennen levyttänyt kyseisen roolin Rudolf Kempen johdolla. Myöhemmällä urallaan hän työskenteli menestyksekkäimmin operetin, television ja elokuvien parissa. Hän levytti tuotteliaasti lähes kolmenkymmenen vuoden ajan. Häntä kuullaan muiden muassa *[[Lohengrin]]*-, *[[Lentävä hollantilainen]]* - ja *[[Taika-ampuja]]*-oopperoiden sekä Johann Straussin ja Franz Lehárin operettien levytyksillä. Lisäksi hän levytti taide- ja populaarilauluja. Häntä pidettiin yleisesti Richard Tauberin manttelinperijänä.

## Lähteet
Hōfu

**Hōfu** () on Japanin kaupunki Honshūn saarella Chūgokun alueella Yamaguchin prefektuurissa. Se sijaitsee Seton sisämeren Suōnmeren rannikolla prefektuurin keskiosassa Sabajoen alajuoksulla. Kaupunki käsittää Hōfun tasangon, prefektuurin suurimman tasankoalueen; pohjoisosat nousevat Chūgokuvuorille. Kaupunkiin kuuluvat myös muun muassa Mukōshiman ja Noshiman saaret. Hōfussa on 116&nbsp;106 asukasta (marraskuussa 2019) ja sen pinta-ala on 189,37 neliökilometriä.

Hōfuun perustettiin Taika-uudistusten yhteydessä vuonna 645 Suōn provinssin pääkaupunki (*[[kokufu]]*). Myös kaupungin nimi on siitä peräisin ja merkitsee kirjaimellisesti Suōn (*hō*) pääkaupunkia (*fu*). 1500-luvun puolivälistä lähtien seutu oli Mōri-klaanin hallinnassa. Kaupungin keskusta muodostuu vanhastaan Miyaichin ja Mitajirin alueista: Miyaichi syntyi Hōfu Tenman-gūn pyhäkön eduskaupungiksi ja kasvoi Edo-kaudella San’yōdō-tien varren postiasemana (*[[shukuba]]*) ja markkinapaikkana, kun taas Mitajiriin sijoitettiin Mōri-klaanin laivaston tukikohta ja satama. Japanin nykyisen kunnallishallinnon puitteissa Hōfun maaseutukaupunki perustettiin vuonna 1902 yhdistämällä Mitajirin ja Saban kyläkunnat. Kaupunkioikeudet Hōfulle myönnettiin vuonna 1936. Perinteinen elinkeino oli suolan valmistus, Shōwa-kaudella kaupunkiin sijoittui panimo- ja tekstiiliteollisuutta ja vuonna 1982 entisten suola-altaiden alueelle autotehdas. Nykyisin Hōfu on merkittävä teollisuuskeskus, joka sijaitsee Shūnanin teollisuusvyöhykkeen länsiosassa.

Hōfu Tenman-gūn pyhäkön lisäksi kaupungissa on lukuisia muinaisjäänteitä ja historiallisia muistomerkkejä, kuten Ōnichin ja Kurumazukan *[[kofun]]*-hautakummut, Suō kokubun-jin temppeli (Suōn entinen provinssitemppeli) ja Tamanooyan pyhäkkö. Amida-jin temppelissä säilytettävä padogi on valittu yhdeksi Japanin kansallisaarteista. Kansallisaarteiksi luokiteltuja taideteoksia on myös vuonna 1916 valmistuneessa Mōri-suvun residenssissä, joka tunnetaan puutarhastaan. Mukōjiman saari on japaninsupikoirien esiintymisaluetta. Hōfua palvelee JR Nishi-Nihonin San’yō-päälinja.

## Kuvia

Tiedosto:Hofu City view 2012.JPG|Näkymä Hōfuun, Sabajoki
Tiedosto:Hofu Tenmangu.JPG|Hōfu Tenman-gūn pyhäkkö
Tiedosto:Hofu Mouri Residence and Museum.JPG|Mōri-klaanin residenssi ja museo
Tiedosto:Saba-jinja (Hofu), torii.jpg|Saba-jinjan pyhäkön torii-portti


## Lähteet

## Aiheesta muualla

* Kaupungin internetsivut
Rickenbacker 325

**Rickenbacker 325** on Rickenbackerin valmistama sähkökitara, joka julkaistiin vuonna 1958. Se on ensimmäinen malli Rickenbackerin Capris-sarjassa. Muun muassa The Beatlesin John Lennon soitti yhtyeen alkuaikoina 325:llä. Mallin suosio kasvoikin vuonna 1964 brittiläisen invaasion myötä.

Lennonin ohella toinen kuuluisa 325:n soittaja on John Fogerty. Hän soitti sitä Creedence Clearwater Revival -yhtyeessä esimerkiksi kappaleissa ”I Put a Spell on You” ja ”Suzie Q”.

## Lähteet
Woodbine

**Woodbine** on brittiläinen savukemerkki, jonka vahva filtteritön laatu oli aikoinaan erityisesti työväenluokkaisten miesten suosikki. Se on Britannian 1900-luvun kirjallisuudessa luultavasti yksi useimmin mainituista savukemerkeistä.

## Lähteet
Wesley Taylor

**Wesley Taylor** (s. 13. elokuuta 1986) on yhdysvaltalainen näyttelijä, joka tunnetaan erityisesti työstään musikaaleissa ja televisiossa.

## Yksityiselämä
Taylor syntyi Elizabethissa, New Jerseyssä, mutta eli lapsuutensa Floridan Orlandossa. Hän on puoliksi puerto ricolainen. Taylor on kertonut olevansa homoseksuaali. Hän on suhteessa näyttelijä Isaac Powellin kanssa. Pari kihlautui toukokuussa 2019.

## Ura
Kesällä 2008 Taylor esiintyi Barrington Stage Companyn tuotannossa *See Rock City and Other Destinations*. Teos palkittiin Richard Rogers– ja Jerry Bock–palkinnoilla. Broadway-debyyttinsä Taylor teki rockmusikaalissa Rock of Ages, jossa hän esitti Franzia. Tästä roolista Taylor sai Theatre World Awardin ja oli ehdokkaana Outer Critics Circle Awardille.

Taylorin seuraava suuri rooli Broadwaylla oli Lucas Beineke The Addams Familyssa. Musikaalin ensiesitys oli huhtikuussa 2010. Taylor jätti roolin seuraavan vuoden maaliskuussa. Sittemmin hän on esiintynyt esimerkiksi Michael Tolliverina Tales of the City-kirjasarjaan perustuvassa musikaalissa, Sulevi Planktonina Broadwayn Paavo Pesusieni-musikaalissa ja Hulluna hatuntekijänä Alice by Heartissa.

## Filmografia

## Lähteet
Aarne Bremer

**Aarne Immanuel Bremer** (16. maaliskuuta 1904 Helsinki – 18. kesäkuuta 1955) oli suomalainen majuri ja lentäjä. 

Bremerin vanhemmat olivat lääninkamreeri Malakias Bremer (1858–1933) ja Edit Alexandra Eklund. Hänen neljä veljeään olivat myös lentäjiä, heistä tunnetuin oli ennätyslentäjä Väinö Bremer. 

Aarne Bremer on haudattu Hietaniemen vanhalle hautausmaalle.

## Julkaisuja
* *Ilmavoimien osallistuminen Suomen vapaussotaan vuonna 1918*. Otava 1934
Nimellä *A. Bremer*:
* *Yleistietoa atomipommista*. Tiede ja ase 7/1949 

## Lähteet
Vološno (Pustoškan piiri)

**Vološno** tai **Šalahovo** () on järvi Luoteis-Venäjällä Pihkovan alueen Pustoškan piirissä.

## Maantietoa
Järvi on 2,2 kilometriä pitkä, 1,3 kilometriä leveä ja sen pinta-ala on 1,77 neliökilometriä eli 177 hehtaaria. Järvellä on kolme niemeä, jotka erottavat sen kaarimaisia rantoja toistaan. Järvellä on yksi saari, jonka pinta-ala on 2,2 hehtaaria. Se sijaitsee lounaisrannan lahdessa. Järven suurin syvyys on 7 metriä ja sen keskisyvyys on kolme metriä. Järven etelä- ja itärannat ovat metsämaata, mutta muualla on peltomaata tai asuinaluetta. Länsipuolella sijaitsee Šalahovon kylä, jonka läpi kulkee pohjoisesta tuleva tie etelään Jaznon järvelle ja länteen Nevedron järveä ympäröiviin kyliin.

## Luontoarvoja
Vološnon rannat ovat matalia ja ne kasvavat kapeana vyöhykkeenä vesikasvillisuutta. Rannat ovat hiekkaa, savea tai mutaa. Järven keskiosissa on mutapohja. Järven kalalajeja on runsaasti: hauki, ahven, lahna, kuha, säyne, suutari, made, pasuri, karppi, rantanuoliainen, mutakala, törö, salakka, pasuri ja ruutana, sekä joitakin *[[Rutilus]]*-suvun kalalajeja. Järvessä elää myös rapu.

## Vesistösuhteita
Vološno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen.

Järvellä on karttojen mukaan laskuoja Orlejaan (tai vaihtoehtoisesti  Nevedroon). Molemmat laskevat lopulta kuitenkin Nevedrjankaan. Järven valuma-alueen koko on lähteestä riippuen 49,9  tai 62 neliökilometriä.

## Huomautuksia

## Lähteet
Luettelo Ilveksen jääkiekon päävalmentajista

Tämä on luettelo Tampereen Ilveksen miesten edustusjoukkueiden päävalmentajista Suomen pääsarjatasolla. Luettelossa on mainittu kaikki Tampereen Ilveksen miesten edustusjoukkueiden päävalmentajat pääsarjatasolla. 

## Miesten edustusjoukkueen päävalmentajat

## Lähteet
Osmo Koskelainen

**Osmo Koskelainen** (25. maaliskuuta 1938 Lahti – 18. maaliskuuta 2017 Oulu) oli suomalainen sosiologi. Hän oli Oulun yliopiston sosiologian apulaisprofessori, oululaisen sosiologian isäksi sanottu.

Koskelaisen uskontososiologian alaan kuuluvan väitöskirjan otsikko oli *Maallistuva suomalainen suurkaupunki*. Väitöstilaisuus oli 1968 Helsingin yliopistossa. Hän oli Suomen Akatemian rahoittamassa TEI-projektissa yhdessä kansanterveystieteilijöiden Kimmo Lepon ja Kai Sieversin kanssa. Projekti julkaisi 1974 suomalaisen seksologisen tutkimuksen merkkiteoksen *[[Suomalaisten sukupuolielämä]]*, jota käsiteltiin paljon julkisuudessa. Se poiki myös jatkotutkimuksia. Hän oli 1970-luvun puolivälissä Suomen Akatemian yhteiskuntatieteellisen toimikunnan jäsen. Myöhemmin hän johti Suomen Akatemian rahoittamaa sosiaaliantropologista Hailuoto-projektia, jonka tuloksena julkaistiin 1987 *Hailuodosta: sosiologis-historiallinen tutkimus*.

Koskelainen teki Edvard Westermarckin jalanjäljissä Marokkoon sosiaaliantropologisen tutkimusmatkan, josta hän julkaisi päiväkirjan *Espanjan-Marokon päiväkirja 22.6.–3.7.1989* (1991).

Koskelaisen ura päättyi ennenaikaisesti, kun hän kevätliukkailla 1990-luvun alussa kaatui polkupyörällä, halvaantui osittain ja joutui jäämään eläkkeelle.

## Lähteet

## Kirjallisuutta
* *Ajan aallot ja mainingit: juhlajulkaisu Osmo Koskelaisen täyttäessä 50 vuotta 25.3.1988*, Oulun yliopisto 1988
Juha Happonen

**Juha Happonen** (s. 4. heinäkuuta 1963 Keuruu) on suomalainen kalastusopas ja iktyocare-menetelmän kehittäjä. 

Happonen on toiminut kalastusoppaana vuodesta 1991 alkaen. Hän on ollut ainoa Kansainvälisen urheilukalastusliitto IGFA:n kapteeni Suomessa. Suomalaisen kalastusmatkailun edistämisseura valitsi Happosen vuoden 2000 kalastusoppaaksi. Vuonna 2010 hänelle myönnettiin kalastusmatkailun tunnustuspalkinto. Ensimmäisenä Suomessa Happonen suoritti pedagogisen pätevyyden urheilukalastuksen opettajana Tampereen ammatillisessa opettajakorkeakoulussa.

Happonen on erikoistunut erityisryhmille suunnattuihin kalastusmatkoihin. Hänen erityisryhmien veto- ja uisteluretkensä Vilpunreitillä voitti vuonna 2006 Kalatalouden keskusliiton matkailukalastustuotekilpailun. Tampereen ammattikorkeakoulun projektipäällikkönä ja vastuuopettajana ollessaan Happonen kehittelikin iktyocare-menetelmän, jossa vettä ja kalastusta hyödynnetään eri asiakasryhmien voimaannuttamisessa ja virkistämisessä toimintakyvyn ylläpitämiseksi. Iktyocare kuuluu laajemmin Blue Care -toimintaan, jossa tarkastellaan vesistöjen hyvinvointivaikutuksia.

## Kirjat
* Happonen, Juha & Koikkalainen, Timo: *Jigikalastajan opas.* Helsinki: Metsäkeskus, 2017.
* Happonen, Juha & Koikkalainen, Timo: *Jigikalastajan käsikirja*. Helsinki: Karttakeskus, 2019.

## Lähteet

## Aiheesta muualla
* "Heittokalastus" -video YouTubessa, jossa Happonen opastaa heittokalastusvälineisiin Mikko "Peltsi" Peltolan kanssa
* "Kesä ja kalastus" Suomen vammaisurheiluliiton verkkosivuilla
* "Vähän erilainen kalareissu" Kalamies.com -verkkosivuilla
Haitam Aleesami

**Haitam Aleesami** (s. 31. heinäkuuta 1991 Oslo) on norjalainen jalkapalloilija, pelipaikaltaan vasen laitapuolustaja. Hän edustaa Ranskan Ligue 1:ssä pelaavaa Amiensia. Hän on pelannut Norjan maajoukkueessa vuodesta 2015.

Aleesami siirtyi vuonna 2012 Skeidista pääsarjaseura Fredrikstadiin, jossa hän pelasi ensimmäisellä kaudellaan 13 liigaottelua. Kaudet 2013–2014 Fredrikstad pelasi toisella sarjatasolla. Vuoden 2015 alussa Aleesami siirtyi ruotsalaisseura IFK Göteborgiin, jossa hän pelasi 1,5 vuoden aikana 45 pääsarjaottelua ja teki niissä kaksi maalia. Kesällä 2016 hän siirtyi italialaisseura Palermoon, jossa hän pelasi kauden aikana Serie A:ssa 31 maalia ja teki niissä yhden maalin. Kahtena seuraavana kautena Aleesami jatkoi Palermon joukkueessa Serie B:ssä. Kesällä 2019 hän siirtyi Amiensiin.

Aleesami pelasi Norjan maajoukkueessa ensimmäiset maaottelunsa lokakuussa 2015 EM-karsinnassa Maltaa ja Italiaa vastaan. Hän on marraskuun 2019 loppuun mennessä pelannut 28 maaottelua, joista EM-karsintaotteluita on 12 ja MM-karsintaotteluita seitsemän. Maaleja hän ei ole maaotteluissa tehnyt.

## Lähteet
Janne Hast

**Janne Hast** (s. 1979) on suomalainen muusikko, tuottaja ja äänisuunnittelija. Hän on soittanut kosketinsoittimia yhtyeissä Tulenkantajat, Absoluuttinen Nollapiste, Dxxxa D & Nukkehallitus ja Uoma sekä rumpuja Jaakko Laitinen & Väärä Raha -yhtyeessä. Koskettimien ja rumpujen lisäksi hän soittaa toisinaan trumpettia. Lisäksi hän on tuottanut muun muassa Dxxxa D:n ja Hannibal & Sopan levyjä. Hast on esiintynyt taiteilijanimillä **Herra Hadji**, **Mac Hagis** ja **Hzzzt**. Hast valmistui maisteriksi Teatterikorkeakoulun valo- ja äänisuunnittelun koulutusohjelmasta vuonna 2009. Hän sai vuonna 2017 Äänisade-palkinnon Svenska Teaternin äänisuunnittelusta. Muun muassa Ti-Ti Nallen kitarasäestäjänä tunnettu iskelmämuusikko Raimo Hast on Janne Hastin setä. 

## Lähteet

## Aiheesta muualla
* Janne Hast Discogs.com-sivustolla
Edvard Reinhold von Ammondt

**Edvard Reinhold von Ammondt** (12. joulukuuta 1832 Pietari – 28. lokakuuta 1887 Hämeenlinna) oli Venäjän keisarikunnan armeijassa palvellut suomalainen kenraalimajuri, joka toimi Mikkelin ja Hämeen läänien kuvernöörinä.

Von Ammondtin vanhemmat olivat kenraaliluutnantti Otto Wilhelm von Ammondt ja Anna Carolina Sofia Cygnaeus ja puoliso vuodesta 1856 vapaaherratar Olga Vivika Ramsay, jalkaväenkenraali  Anders Edvard Ramsayn tytär. Von Ammondt tuli Pietarin merikadettikoulusta oppilaaksi Haminan kadettikouluun 1864 ja määrättiin valmistuttuaan vänrikkinä henkivartioväen Suomen tarkk’ampujapataljoonan 1. komppaniaan 1853. Aliluutnantiksi hänet ylennettiin 1854 ja luutnantiksi 1855. Von Ammondtista tuli henkivartioväen Suomen tarkk’ampujapataljoonan esikuntaan adjutantti 1855 ja hänet vakinaistettiin tehtävään seuraavana vuonna. Alikapteeniksi hän et ylennettiin 1859 ja kapteeniksi 1863, jolloin hänestä tuli keisarin sivusadjutantti. Pataljoonankomentaja henkivartioväen jalkaväkirykmenttiin Liettuassa hänestä tuli 1866, seuraavana vuonna hänet ylennettiin everstiksi, ja 1869 hänet siirrettiin henkivartioväen Tsarskoje Selon tarkk’ampujapataljoonan komentajaksi. Tammikuussa 1874 von Ammondt nimitettiin Mikkelin läänin vt. kuvernööriksi, samalla kun hän toimi keisarin sivusadjutanttina. Kenraalimajuri ja Mikkelin läänin vakinainen kuvernööri hänestä tuli 1875. Saman vuoden lopussa hänet kuitenkin nimitettiin Hämeen läänin kuvernööriksi, mitä tehtävää hän hoiti kuolemaansa asti. Von Ammondt osallistui valtiopäiville aatelissäädyssä 1863–1864, 1867 ja 1877–1878.

## Lähteet